Chirongwa Chekuregererana Chotanga neChishanu
Nyanzvi dzinoti zvichanetsa kuti ZANU-PF ichinje ruvara panyaya yemhirizhonga.
Mutungamiri wenyika, VaRobert Mugabe, mutungamiri wehurumende, VaMorgan Tsvangirai, pamwe nemutevedzeri wemutungamiri wehurumende, VaArthur Mutambara, vari kutarisirwa neChishanu kutungamira nyika muchirongwa chekuregererana chemazuva matatu. Vari kunzi vachatungamira hurongwa uhu masvikiro, vakuru vemachechi, nevamwe vakuru munyaya dzetsika nemagariro evanhu. Hurongwa uhu ndehwekuda kugadzirisa zvakaitika musarudzo dzegore rapera. Asi mhirizhonga munyaya dzezvematongerwo enyika chatova chigariro musoro wetsuro kushaya nyanga muzimbabwe. Vamwewo vanoti nyaya yekuregererana inofanira kutangira kunyaya yegukurahundi, apo vanhu vakawanda vakaitwakafiramberi kumatabeleland nemidlands. Pane kunetsanawo kuti vanhu vakapondwa kana kuputsirwa misha yavo voripwa sei. Asi vakuru vanoti mushonga wengozi kuiripa. Zvekukanganirwana izvi handi nzira itsva, sezvo zvakaitwawo kuSouth Africa, rwanda nedzimwe nyika dzakaita hondo. Kuti zvakashanda kana kuti kwete kunyika idzi, inyaya inotodawo muswere wese kuizeya. Mukuzeya nyaya iyi Blessing Zulu weStudio7 aita hurukuro naRetired Bishop Sebastian Bakare veAnglican Church, uye mutungamiri weZINATHA, Professor Gordon Chavhunduka. Vaviri ava vanowirirana kuti VaMugabe nevamwe vavo havafanire kutungamira hurongwa uhu. Dzimwe Nhau Kubva kuStudio7...